**Megújult magazinnal ünnepli születésnapját a Müpa!**

**Március 14-én, a Müpa tizenkilencedik születésnapján jelenik meg a mind külsőleg, mind tartalmilag megújult Müpa Magazin. Az intézmény időszakos kiadványa nemcsak az épületben, de a főváros kulturális csomópontjaiban is ingyenes elérhető.**

*„Művészet nem létezik megújulás nélkül –* kezdi köszöntőjét a magazin első oldalán Káel Csaba, a Müpa vezérigazgatója. – *A változásra szükség van ahhoz, hogy izgalmasak maradjunk, hogy ne ismételjük önmagunkat, hogy minél több emberhez tudjunk szólni és ezáltal minél többekhez eljuttassuk a kultúrát. A folytonos megújulás elvét követve a Müpa Magazin is új fejezethez érkezett.”*

A Müpa saját szerkesztésű időszakos kiadványát 2006 őszén, még Kiss Imre igazgatósága alatt vehették először kézbe a nézők. Az évek során a magazin – amely ugyanannyira a Müpa-identitás részét képezi, mint az épület ikonikus formái – több arculati változáson is átesett, most először azonban nemcsak külsejét tekintve, de tartalmában is jelentősen átalakult. Annak érdekében, hogy azokhoz is közelebb tudják hozni a kultúra egy szeletét, akik nem rendszeres látogatói az intézmény programjainak, a magazin szerkesztését új csapat, Libor Anita személyében pedig új főszerkesztő vette át.

A Müpa Magazin lapjain a közönségkedvenc nemzetközi és hazai sztárok, valamint a világhírnév küszöbén álló fiatal tehetségek mellett aktuális kulturális kérdésekre reagáló tartalmak és szórakoztató írások is helyet kaptak. Az első számban például a megszokott programajánlók mellett az olvasók végigkísérhetik Palya Bea egy napját, megtudhatják, hogyan változtatta meg a zenei világot a streaming, milyen hatással van a gyerekek fejlődésére a balett, de arról is olvashatnak, mit érdemes fogyasztani egy esti koncert előtt, alatt és után. Az új magazin nem mindennapi „művészrandevúknak” is helyet ad: csak itt olvasható Szabó T. Anna verse, melyet Sebestyén Mártával való találkozása ihletett, és itt ült le először egymással beszélgetni a fiatal zenészgeneráció három tagja: Áron András, Balla Gergely és Czakó-Kuraly Sebestyén. A fellépő művészek mellett a háttérben dolgozó, és az előadások megvalósulásában elengedhetetlenül fontos szerepet játszó munkatársak is megkapják a nekik kijáró figyelmet és elismerést.

A megújult Müpa Magazin, amely idén még három alkalommal jelenik meg, már elérhető az intézmény több pontján, Budapest nagyobb kulturális csomópontjaiban (könyvesboltok, társintézmények stb.) és [online a Müpa oldalán](https://www.mupa.hu/media/mupa-magazin) is.

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
Müpa kommunikáció  
E-mail: [sajto@mupa.hu](mailto:sajto@mupa.hu)